Hvis man gik og ledte efter noget varmt og stabilt sommervejr til sin ferie, kommer man til at lede længe. For det ustadige og kølige sommervejr, vi efterhånden har vænnet os til, fortsætter ind i næste uge. Der er således udsigt til – rent vejrmæssigt – en omgang blandet landhandel for dem, der holder deres ferie herhjemme. Alle dage kommer til at byde på regnbyger, men i perioder kan solen også vise sig lidt frem. Temperaturen får svært ved at svinge sig op på meget mere end 20 til 22 grader, når det bliver varmest, hvilket er til den kølige side for en uge i juli. Rester af søndagsregnvejr Ugen starter ud med, at der over den nordlige del af Jylland hænger lidt rester tilbage fra søndagens regnvejr. Dette slipper i løbet af morgentimerne, hvorefter der venter en mandag med spredte regnbyger og kun en smule solskin af og til. Bygerne kan en overgang blive meget intense og måske endda give et enkelt tordenbrag eller to. Temperaturen topper generelt med 17 til 22 grader. Køligst mod nordvest og lunest mod sydøst. Vindstyrken bliver der skruet op for, så det kommer til at blæse med en frisk til hård vind fra vestlige retninger – først fra sydvest og sidenhen fra nordvest. Enkelte byger tirsdag Tirsdag bliver formentlig den dag på ugen, der byder på færrest regnbyger. Dermed er det oplagt at få brugt dagen på lidt udendørsaktiviteter. Enkelte lokale byger kan stadig forekomme, men de vil langt hen ad vejen være hurtigt overstået. Selvom at temperaturen kommer op mellem 16 og 21 grader vil en jakke nok være at foretrække, da det bliver noget blæsende med en frisk til hård vind fra vest. I Jammerbugten vil det blæse med op til kulingstyrke. Bygevejr ugen ud Resten af ugens dage står den på spredte regnbyger, der stedvist kan blive kraftige. Hvor de præcist rammer, kan være svært at sige noget om endnu, men de fleste landsdele kan godt forberede sig på en uge med byger, der kommer og går. Hungrer man efter at komme ud og dyppe sig i bølgen blå på trods af det lidt brogede sommervejr, skal man være forberedt på, at badevandstemperaturen er i den lavere ende. Julis kølige og til tider blæsende vejr har sendt badevandstemperaturen ned under 18 grader. For at TV 2 Vejret kalder det for en badevandsdag, skal vandets gennemsnitstemperatur langs de danske strande op på 19 grader eller derover. Husk, at du sommeren igennem altid kan følge badevandstemperaturen på vejr.tv2.dk .

Referat:
Temperaturen kommer kun lige over 20 grader i løbet af ugen.